รัฐบาลไทย-ข่าวทำเนียบรัฐบาล-รายงานความคืบหน้าการดำเนินการของคณะกรรมการส่งเสริมวิสาหกิจเริ่มต้นแห่งชาติ ประจำเดือนกันยายน 2561
วันอังคารที่ 9 ตุลาคม 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ ประจําเดือนกันยายน 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) ซึ่งมีปลัดกระทรวงการคลังเป็นประธานคณะกรรมการฯ ประจําเดือนกันยายน 2561
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสํานักงานเศรษฐกิจการคลัง เปิดเผยรายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) ซึ่งมีปลัดกระทรวงการคลังเป็นประธานคณะกรรมการฯ ประจําเดือนกันยายน 2561 โดยมีรายละเอียด สรุปได้ ดังนี้
1. จํานวนวิสาหกิจเริ่มต้น (Startup) ในประเทศไทย
1.1 จํานวน Startup ที่ลงทะเบียนกับ http://startupthailand.org ของสํานักงานนวัตกรรมแห่งชาติ จํานวน 1,700 ราย
1.2 จํานวนผู้ประกอบการวิสาหกิจขนาดกลางและขนาดย่อมรายใหม่ (SMEs/New Startup) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 658) พ.ศ. 2561 เพื่อยกเว้นภาษีเงินได้สําหรับกําไรสุทธิของ SMEs/New Startup เป็นระยะเวลา 5 รอบระยะเวลาบัญชี ณ สิ้นเดือนกันยายน 2561 มียอดรวมของ SMEs/New Startup เข้ามาจดทะเบียนและยื่นขอรับการรับรองกับสํานักงานพัฒนาวิทยาศาสตร์และเทคโนโลยีแห่งชาติ (สวทช.) แล้วจํานวน 163 ราย ได้รับการรับรองจาก สวทช. แล้วจํานวน 108 ราย และได้ขอใช้สิทธิประโยชน์ทางภาษีกับกรมสรรพากรแล้วจํานวน 88 ราย ซึ่งเพิ่มขึ้นจากเดือนก่อนหน้าจํานวน 6 ราย 5 ราย และ 5 ราย ตามลําดับ
1.3 จํานวน Startup ที่ได้รับการสนับสนุนจากภาครัฐ ผ่านการร่วมลงทุนกับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารกรุงไทย จํากัด (มหาชน) ณ สิ้นเดือนกันยายน2561 มียอดรวมของการอนุมัติการร่วมลงทุนใน Startup แล้ว 49 ราย วงเงินรวม 1,305.4 ล้านบาท โดยมี Startup 16 ราย ที่ได้มีการร่วมลงทุนแล้ว คิดเป็นเงินร่วมลงทุน 375.6 ล้านบาท ซึ่งเมื่อเทียบกับเดือนก่อนหน้า มีกิจการ Startup ที่ได้รับอนุมัติการร่วมลงทุนเพิ่มจํานวน 3 ราย วงเงิน 41.7 ล้านบาท และมีการร่วมลงทุนแล้วเพิ่มขึ้น 73.2 ล้านบาท
2. จํานวนกลุ่มนักลงทุนในประเทศไทย
2.1 จํานวนกลุ่มนักลงทุนที่ลงทะเบียนกับ Web Portal ปัจจุบันมีกลุ่มนักลงทุนเข้าลงทะเบียนบนเว็บไซต์ http://startupthailand.org แล้วจํานวน 400 ราย
2.2 กิจการเงินร่วมลงทุน (Venture Capital: VC) และทรัสต์เพื่อกิจการเงินร่วมลงทุน (Private Equity Trust: PE Trust) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 636) พ.ศ. 2560 เพื่อขอรับสิทธิยกเว้นภาษีเงินได้จากเงินปันผลและรายได้จากการโอนหุ้นของบริษัทเป้าหมาย เป็นระยะเวลา 10 รอบระยะเวลาบัญชี ในเดือนกันยายน 2561 พบว่า ผู้จดแจ้งการเป็น VC และ PE Trust กับสํานักงานคณะกรรมการกํากับหลักทรัพย์และตลาดหลักทรัพย์ มีจํานวนทั้งสิ้น 32 ราย
3. กิจกรรมสําคัญในเดือนกันยายน 2561 : งาน “Government Procurement Transformation”
ดร. สุวิทย์ เมษินทรีย์ รัฐมนตรีว่าการกระทรวงวิทยาศาสตร์และเทคโนโลยี เป็นประธานในพิธีเปิดงาน Government Procurement Transformation ภายใต้แนวคิด “ปลดล็อคข้อจํากัด พัฒนาสตาร์ทอัพสู่ตลาดภาครัฐ” ระหว่างวันที่ 28 - 29 กันยายน 2561 ณ อิมแพ็คเมืองทองธานี โดยงานดังกล่าวเป็นครั้งแรกที่ได้มีการจัดแสดงนวัตกรรมจากธุรกิจสตาร์ทอัพที่พร้อมให้บริการแก่ภาครัฐและเอกชน กว่า 80 ราย ใน 7 โซลูชั่น (Solution) อาทิ การพัฒนากําลังคนภาครัฐและการสื่อสารนโยบายสาธารณะ การบริหารสาธารณูปโภค และความมั่นคงและการป้องกันประเทศ เป็นต้น โดยได้ตั้งเป้าให้มีการซื้อขายระหว่างภาครัฐกับสตาร์ทอัพเป็นครั้งแรกภายในงานนี้ไม่น้อยกว่า 1,000 ล้านบาท เพื่อเป็นการสนับสนุนการพัฒนาสตาร์ทอัพในอุตสาหกรรมภาครัฐ (GovTech)
นอกจากนี้ ภายในงานได้มีการให้บริการจับคู่ธุรกิจระหว่างภาครัฐกับสตาร์ทอัพ การให้ความรู้เรื่องกระบวนการจัดซื้อจัดจ้างภาครัฐและการสนับสนุนสตาร์ทอัพโดยหน่วยงานภาครัฐ เช่น ธนาคารออมสิน การไฟฟ้าฝ่ายผลิต สํานักงานนวัตกรรมแห่งชาติ (NIA) เป็นต้น ตลอดจนเวทีการสัมมนาให้ความรู้เกี่ยวกับ GovTech และ เวทีการแข่งขัน GovTech Awards
สํานักงานเศรษฐกิจการคลัง สํานักนโยบายการออมและการลงทุน ส่วนนโยบายระบบการลงทุน
โทร. 0 2273 9020 ต่อ 3650, 3649